पटना: बिहार विधानमंडल के दोनों सदन विधानसभा और विधानपरिषद में सृजन घोटाला मामले को लेकर मंगलवार को विपक्ष ने जोरदार हंगामा किया. मानसून सत्र के दूसरे दिन मंगलवार को कार्यवाही शुरू होने के साथ ही सृजन घोटाले को लेकर विपक्षी सदस्य नारेबाजी करते हुए वेल में उतर गए और हंगामा करने लगे. पूर्व मंत्री अब्दुल बारी सिद्दीकी ने सदन में सृजन घोटाले का मामला उठाते हुए कार्यस्थगन का प्रस्ताव रखा और मांग की कि सरकार कार्यस्थगन प्रस्ताव लाकर इस पर बहस करे.